LAINSÄÄDÄNTÖPÄÄTÖSLAUSELMAN LIITE

Euroopan parlamentin lausuma YMP:n siirtymäjärjestelyistä ja monivuotisesta rahoituskehyksestä

Kriisivaraus

Vuonna 2014 perustettua maatalousalan kriisivarausta ei ole koskaan otettu käyttöön rahoituskurimenetelmän takia, josta säädetään Euroopan parlamentin ja neuvoston asetuksen (EU) N:o 1306/2013 25 artiklassa ja jonka mukaisesti rahoitus varaukseen otetaan kunkin vuoden alussa suorien tukien kokonaismäärästä. Käyttämättä jääneet varat palautetaan suoriin tukiin vuoden lopussa. Varausta ei näin ollen ole koskaan käytetty, jotta vältytään pidättämästä viljelijöille tarkoitettuja varoja.

Vaikka varaus perustettiin auttamaan hintojen tai markkinoiden epävakaudesta kärsiviä viljelijöitä, se, että varausta ei ole koskaan otettu käyttöön, on osoitus sen rahoituksen rakenteeseen ja käyttöön liittyvistä rajoituksista. Taloustilanne samoin kuin huono ilmasto- ja terveystilanne aiheuttavat yhä useammin merkittäviä markkinahäiriöitä, joten on olemassa kiireellinen tarve täysin toimivalle kriisivaraukselle, joka voidaan ottaa käyttöön ja asettaa saataville tarkoituksenmukaisesti ja tehokkaasti.

Euroopan parlamentti korostaa, että täysin rahoitetulla kriisivarauksella, jossa on aluksi 400 miljoonaa euroa EAKR:n ja maaseuturahaston määrärahojen lisäksi ja joka on kumuloituva niin, että käyttämättä jääneet varat siirretään seuraavalle vuodelle ohjelmakauden aikana, voitaisiin tehokkaammin ja vaikuttavammin antaa oikea-aikaista kriisiapua ja rahoittaa asianomaisille aloille kohdennettuja toimenpiteitä.

POSEI-ohjelma ja Egeanmeren pienet saaret

Euroopan unionin toiminnasta tehdyn sopimuksen 349 artiklassa tarkoitetuilla syrjäisimmillä alueilla on niiden maantieteellisen tilanteen ja erityisesti niiden syrjäisen sijainnin, saaristoluonteen, pienen koon, vaikean pinnanmuodostuksen ja ilmaston takia erityisiä sosioekonomisia ongelmia, jotka liittyvät ihmisravinnoksi tai maataloustuotantoon tarkoitettujen välttämättömien elintarvikkeiden ja maataloustuotteiden hankintaan. Maatalousalan erityistoimenpiteet, joilla pyritään ratkaisemaan mainitussa artiklassa tarkoitetusta poikkeuksellisesta tilanteesta johtuvat vaikeudet, vahvistettiin Euroopan parlamentin ja neuvoston asetuksessa (EU) N:o 228/2013. Euroopan parlamentin ja neuvoston asetuksella (EU) N:o 229/2013 säädetyllä Egeanmeren pienten saarten hyväksi toteutettavien maatalousalan erityistoimenpiteiden järjestelmällä puututaan samoihin ongelmiin, mutta sen maantieteellinen soveltamisala on eri.

Erityistoimenpiteet ja -mahdollisuudet ovat tärkeitä näille alueille ja saarille, minkä vuoksi on perusteltua antaa niille tarvittava määrä erityistukea, jotta kyseiset toimenpiteet voidaan toteuttaa menestyksekkäästi. Komission kyseisille alueille ja saarille aiemmin antamat julkiset sitoumukset huomioon ottaen Euroopan parlamentti kehottaa jatkamaan keskeytyksettä asetusten (EU) N:o 228/2013 ja (EU) N:o 229/2013 mukaisia erittäin onnistuneita ohjelmia ja säilyttämään näille alueille ja saarille annettavan tuen vähintään nykyisellä tasolla. Tällä tavoin unioni osoittaisi solidaarisuutensa ja sitoutumisensa näille erityisistä haitoista kärsiville alueille ja saarille.

Euroopan parlamentin lausuma toimialakohtaisista organisaatioista syrjäisimmillä alueilla

Syrjäisimpien alueiden hyvin pienen koon ja niiden saaristoluonteen vuoksi niiden paikalliset markkinat ovat erityisen haavoittuvia hinnanvaihteluille, jotka liittyvät tavaroiden tuontiin muualta unionista tai kolmansista maista. Euroopan unionin toiminnasta tehdyn sopimuksen (SEUT) 349 artiklassa tunnustetaan syrjäisimpien alueiden erityistarpeet ja luodaan perusta lainsäädäntökehykselle, jonka avulla niitä voidaan auttaa selviytymään tästä poikkeuksellisesta tilanteesta. Tätä varten on annettu myös Euroopan parlamentin ja neuvoston asetus (EU) N:o 228/2013. Koska erityisesti toimialakohtaisten organisaatioiden käytön avulla on osoittautunut mahdolliseksi ottaa huomioon maataloustuotannon alojen erityistarpeet syrjäisimmillä alueilla, olisi jo sallittava Euroopan parlamentin ja neuvoston asetuksen (EU) N:o 1308/2013 asiaa koskevien säännösten joustava täytäntöönpano kyseisillä alueilla, jotta voidaan hyödyntää täysimääräisesti tällä siirtymäasetuksella näille alueille myönnetyt varat. Asetuksen (EU) N:o 1308/2013 157 artiklan mukaisesti hyväksytyillä ja edustaviksi katsotuilla toimialakohtaisilla organisaatioilla olisi sen vuoksi oltava mahdollisuus toteuttaa tarvittavat yhteiset toimenpiteet sen varmistamiseksi, että paikallinen tuotanto pysyy kyseisillä paikallisilla markkinoilla kilpailukykyisenä ja kestävänä. Tätä varten, sen estämättä, mitä SEUT:n 28, 29 ja 110 artiklassa määrätään ja asetuksen (EU) N:o 1308/2013 165 artiklassa säädetään, ja rajoittamatta kyseisen asetuksen 164 artiklan soveltamista sekä SEUT:n 349 artiklan perusteella, sellaisena kuin Euroopan unionin tuomioistuin on sitä tulkinnut yhdistetyissä asioissa C-132/14–C-136/14 antamassaan tuomiossa, Euroopan parlamentti korostaa, että on tärkeää hyödyntää kaikkia asianmukaisia välineitä, jotta voidaan sallia se, että asianomaiset jäsenvaltiot laajennettujen toimialakohtaisten sopimusten puitteissa ja asiaan kuuluvia sidosryhmiä kuultuaan päättävät, että asianomaiseen toimialakohtaiseen organisaatioon kuulumattomien mutta kyseisillä paikallisilla markkinoilla toimivien yksittäisten talouden toimijoiden tai ryhmien on niiden alkuperästä riippumatta maksettava organisaatiolle sen jäsenten maksamia maksuja vastaava summa kokonaan tai osittain, myös siinä tapauksessa, että näiden maksujen tuotoilla rahoitetaan toimenpiteitä yksinomaan paikallisen tuotannon ylläpitämiseksi tai että maksuja kerätään jossakin muussa kaupan pitämisen vaiheessa.

Euroopan parlamentin ja neuvoston yhteinen lausuma syrjäisimmistä alueista ja Egeanmeren pienistä saarista

Euroopan parlamentti ja neuvosto palauttavat mieliin, että

— on tärkeää hyväksyä erityistoimenpiteitä syrjäisimpien alueiden hyväksi Euroopan unionin toiminnasta tehdyn sopimuksen 349 artiklan ja Euroopan parlamentin ja neuvoston asetuksen (EU) N:o 228/2013 mukaisesti, jotta voidaan ottaa huomioon näiden alueiden erityispiirteet;

— on tärkeää hyväksyä Egeanmeren pienten saarten hyväksi toteutettavia maatalousalan erityistoimenpiteitä, joista säädetään Euroopan parlamentin ja neuvoston asetuksessa (EU) N:o 229/2013; ja

— edellä mainituista syistä on perusteltua antaa kyseisille alueille ja saarille erityistukea, jotta voidaan toteuttaa asianmukaisia toimenpiteitä.

Euroopan parlamentin ja neuvoston yhteinen lausuma EU:n rahoitusjärjestelyistä POSEI-ohjelman ja Egeanmeren pienten saarten hyväksi

Euroopan parlamentti ja neuvosto korostavat, että tähän siirtymäasetukseen vuosiksi 2021 ja 2022 sisältyvät EU:n rahoitusjärjestelyt POSEI-ohjelman ja Egeanmeren pienten saarten hyväksi ovat poikkeuksellisia ja erityisolosuhteisiin liittyviä eivätkä ne muodosta ennakkotapausta YMP:n tulevalle rahoitukselle syrjäisimpien alueiden ja Egeanmeren pienten saarten osalta eivätkä suorille tuille.

Komission lausuma oliiviöljyn kaupan pitämistä koskevista säännöistä

Komissio panee merkille parlamentin ja neuvoston poliittisen yhteisymmärryksen parlamentin tarkistuksesta 106, jolla lisätään YMJ-asetukseen oliiviöljyalaa koskeva uusi 167 a artikla. Komissio toteaa, että tämä parlamentin ja neuvoston hyväksymä tarkistus ei ole siirtymäasetusta sääntelevän, nykyisten sääntöjen jatkuvuutta koskevan periaatteen mukainen, että tarkistus on luonteeltaan asiasisältöä koskeva ja että lainsäätäjät ovat tehneet sen ilman vaikutustenarviointia, jota paremmasta lainsäädännöstä tehdyn toimielinten välisen sopimuksen 15 kohdassa edellytetään. Komissio palauttaa mieliin sitoumuksensa pitää maatalousalalla yllä tehokasta kilpailua ja toteuttaa tinkimättä yhteisen maatalouspolitiikan tavoitteet, jotka vahvistetaan Euroopan unionin toiminnasta tehdyn sopimuksen 39 artiklassa.

Komission lausuma luonnonhaittakorvauksista

Komissio panee merkille lainsäätäjien välisen sopimuksen, jonka mukaan Euroopan elvytysvälineen varoja, kun ne on sisällytetty maaseuturahastoon, voidaan käyttää sellaisten alueiden tukien rahoittamiseen, joilla on luonnonolosuhteista johtuvia tai muita erityisrajoitteita (luonnonhaittakorvaukset).

Komissio on jo ilmaissut huolensa luonnonhaittakorvausten vähäisestä vaikutuksesta ympäristö- ja ilmastotavoitteisiin, koska viljelijöiden ei tarvitse noudattaa mitään tiettyjä käytäntöjä saadakseen tukea. Tästä syystä luonnonhaittakorvausten sisällyttämistä Euroopan elvytysvälineen ympäristö- ja ilmastotavoitteiden edistämiseen tarkoitettuun osaan ei tulisi pitää ennakkotapauksena tulevaa YMP:tä koskevissa neuvotteluissa.